മ്യാന്മര്: യു എന് മുന്നറിയിപ്പ് ഗൗരവത്തിലെടുക്കണം ഒട്ടും ശുഭകരമായ വാര്ത്തകളല്ല പട്ടാളഭരണം പിടിമുറുക്കിയ മ്യാന്മറില് നിന്ന് ഇപ്പോള് പുറത്തുവന്നുകൊണ്ടിരിക്കുന്നത്. കഴിഞ്ഞ ദിവസം ഐക്യരാഷ്ട്ര സഭാ പ്രതിനിധി പുറത്തുവിട്ട വിവരങ്ങള്, മ്യാന്മര് അടുത്ത് തന്നെ നേരിടാനിരിക്കുന്ന രൂക്ഷമായ ആഭ്യന്തര യുദ്ധത്തിലേക്ക് ശക്തമായ സൂചന നല്കുന്നുണ്ട്. മ്യാന്മറിലെ സ്ഥിതിഗതികള് നിരീക്ഷിക്കുന്നതിനായി ഐക്യരാഷ്ട്ര സഭ നിയോഗിച്ച ടോം ആന്ഡ്രൂവാണ് അവിടെ വീണ്ടും അരങ്ങേറാനിരിക്കുന്ന, റോഹിംഗ്യകള്ക്ക് നേരെ നടന്ന ആക്രമണങ്ങളെ ഓര്മിപ്പിക്കുന്ന വിധത്തിലുള്ള, കടുത്ത മനുഷ്യാവകാശ ലംഘനങ്ങളെ കുറിച്ചും ജനാധിപത്യ വിരുദ്ധതയെ കുറിച്ചും അടുത്ത് തന്നെ പൊട്ടിപ്പുറപ്പെട്ടേക്കാവുന്ന ആഭ്യന്തര യുദ്ധത്തെ കുറിച്ചും ശക്തമായ ഭാഷയില് മുന്നറിയിപ്പ് നല്കിയിരിക്കുന്നത്. പതിനായിരക്കണക്കിന് സൈനികര് മ്യാന്മറിന്റെ വടക്കന് ഭാഗങ്ങളിലേക്ക് നീങ്ങിക്കൊണ്ടിരിക്കുകയാണെന്നും റിപ്പോര്ട്ടിലുണ്ട്. കഴിഞ്ഞ ഫെബ്രുവരിയിലാണ് മ്യാന്മറില് ജനാധിപത്യ രീതിയില് തിരഞ്ഞെടുക്കപ്പെട്ട സര്ക്കാറിനെ അധികാരത്തില് നിന്ന് മാറ്റി പട്ടാളം അട്ടിമറിയിലൂടെ ഭരണ സാരഥ്യത്തിലെത്തുന്നത്. അന്ന് മുതല് പട്ടാളത്തിന്റെ നേതൃത്വത്തില് നടക്കുന്ന മനുഷ്യത്വവിരുദ്ധ ഇടപെടലുകളെ സംബന്ധിച്ച് വിവിധ മനുഷ്യാവകാശ സംഘടനകളും യു എന് അടക്കമുള്ള ഏജന്സികളും മുന്നറിയിപ്പ് നല്കിയിരുന്നതാണ്. ഔദ്യോഗിക കണക്കുകള് പ്രകാരം പട്ടാള അട്ടിമറിക്ക് ശേഷം മാത്രം 1100ലധികം സാധാരണക്കാര് കൊല്ലപ്പെടുകയും എണ്ണായിരത്തോളം പൗരന്മാരെ പട്ടാള ഭരണകൂടത്തിന് അനിഷ്ടകരമായ പ്രവൃത്തികളില് ഏര്പ്പെട്ടതിന്റെ പേരില് പിടികൂടി തുറുങ്കിലടക്കുകയും ചെയ്തിട്ടുണ്ട്. ലോകത്തെ ഏറ്റവും വലിയ ക്രൂരമായ വംശഹത്യകളൊന്നിന്റെ ചരിത്രം പേറുന്ന രാജ്യമാണ് ഇപ്പോള് മ്യാന്മര്. സുരക്ഷാ സൈന്യവും ബുദ്ധ ഭീകരരും ചേര്ന്ന് 2017 മുതല് നടത്തിയ, വംശഹത്യയെന്ന് ഐക്യരാഷ്ട്ര സഭ പോലും വിശേഷിപ്പിച്ച റോഹിംഗ്യന് വംശഹത്യയില് ഐക്യരാഷ്ട്ര സഭയുടെ കണക്കുകള് പ്രകാരം കുട്ടികളും സ്ത്രീകളും ഉള്പ്പെടെ പതിനായിരത്തിലധികം റോഹിംഗ്യന് വംശജര് കൊല്ലപ്പെട്ടിരുന്നു. 2017ല് ആരംഭിച്ച വംശഹത്യാ ശ്രമങ്ങളില് നിന്ന് രക്ഷപ്പെടാന് ഏഴ് ലക്ഷത്തിലധികം റോഹിംഗ്യനുകള് അയല് രാജ്യമായ ബംഗ്ലാദേശിലേക്ക് പലായനം ചെയ്തു. ഇപ്പോള് മ്യാന്മറിലെ ന്യൂനപക്ഷമായ ക്രിസ്ത്യാനികള്ക്ക് നേരെയും രൂക്ഷമായ ആക്രമണങ്ങളാണ് നടന്നുകൊണ്ടിരിക്കുന്നത്. വംശീയ ന്യൂനപക്ഷങ്ങള്ക്കൊന്നും സുരക്ഷിതമായ ഒരിടമല്ല നിലവിലെ മ്യാന്മര് എന്ന് തെളിയിക്കുന്നുണ്ട് ഇത്തരം സംഭവങ്ങളെല്ലാം. ഐക്യരാഷ്ട്ര സഭാ പ്രതിനിധിയുടെ പുതിയ മുന്നറിയിപ്പുകള് ലോകത്തിന്റെ കണ്ണുതുറപ്പിക്കാന് ഇനിയെങ്കിലും കഴിയണം. മാസങ്ങളോളം നീണ്ടുനിന്നേക്കാവുന്ന പുതിയ ആഭ്യന്തര യുദ്ധത്തിന്റെ വക്കിലേക്കാണ് പട്ടാള ഭരണകൂടം അവിടുത്തെ ജനങ്ങളെ നയിക്കുന്നതെന്നും 30 ലക്ഷത്തോളം മ്യാന്മര് പൗരന്മാരാണ് മാനുഷിക പ്രതിസന്ധിയിലേക്ക് നീങ്ങിക്കൊണ്ടിരിക്കുന്നതെന്നും സംഘര്ഷങ്ങളും ഭക്ഷ്യ ക്ഷാമവും സാമ്ബത്തിക പ്രതിസന്ധിയും കൊവിഡും അവിടുത്തെ ജനങ്ങളെ വലിയ അരക്ഷിതാവസ്ഥയിലേക്കാണ് എത്തിക്കുന്നതെന്നും ഐക്യരാഷ്ട്ര സഭയുടെ പ്രതിനിധി മുന്നറിയിപ്പ് നല്കുന്നു. കഴിഞ്ഞ രണ്ട് പതിറ്റാണ്ടിലേറെയായി ഐക്യരാഷ്ട്ര സഭ മ്യാന്മറില് ഇടപെട്ടുകൊണ്ടിരിക്കുന്നുണ്ടെങ്കിലും ജനാധിപത്യ വിരുദ്ധവും മനുഷ്യത്വവിരുദ്ധവുമായ നടപടികളില് നിന്ന് മ്യാന്മറിനെ പിന്തിരിപ്പിക്കാന് സാധിച്ചിട്ടില്ല. ഈ സാഹചര്യത്തില് മ്യാന്മറില് സമാധാനമെത്തിക്കാന് ആവശ്യമായ നടപടികളെ കുറിച്ച് ലോകസമൂഹം അടിയന്തരമായി ആലോചിക്കേണ്ട സമയമെത്തിയിരിക്കുന്നു. നിരന്തരമായ ആശയസംവാദങ്ങളിലൂടെ മ്യാന്മര് പട്ടാള ഭരണകൂടത്തെ ജനാധിപത്യ പാതയിലേക്ക് തിരിച്ചുകൊണ്ടുവരിക എന്നതാണ് പ്രധാനം. അതിന് മുന്നോടിയായി അനിവാര്യമായും മ്യാന്മറിലെ വിവിധ രാഷ്ട്രീയ പാര്ട്ടികളെയും വിവിധ ന്യൂനപക്ഷ സമുദായങ്ങളുടെ നേതൃത്വത്തെയും ഒന്നിച്ചിരുത്തി ചര്ച്ച നടക്കണം. മ്യാന്മറിനുള്ളില് വെച്ച് നിലവിലെ സാഹചര്യത്തില് ഇത് അസാധ്യമാണെങ്കിലും മ്യാന്മറിന് പുറത്ത് വെച്ച് ഇത്തരമൊരു ചര്ച്ച സാധ്യമാകുകയാണെങ്കില് വലിയ ഗുണം ചെയ്യുമെന്ന് തന്നെയാണ് രാഷ്ട്രീയ നിരീക്ഷകര് കണക്കുകൂട്ടുന്നത്. അതിന് ആസിയാന് കൂട്ടായ്മയില് ഉള്പ്പെട്ട രാജ്യങ്ങളുടെ സമ്ബൂര്ണമായ സഹകരണവും സന്നദ്ധതയും ആവശ്യമാണ്. ആസിയാന് രാജ്യങ്ങളില് ഉള്പ്പെട്ട ചില രാജ്യങ്ങള് മ്യാന്മറിലെ പട്ടാള അട്ടിമറിയെ പിന്തുണക്കുന്നവരാണ്. അതുപോലെ ഐക്യരാഷ്ട്ര സഭയും മറ്റു അന്താരാഷ്ട്ര ഏജന്സികളും മീഡിയേറ്റര്മാരായി രംഗത്തുണ്ടാകുകയും വേണം. നിരന്തരം സംഘര്ഷങ്ങളിലേര്പ്പെടുന്ന രാഷ്ട്രീയ പാര്ട്ടികള്ക്കിടയില് ചെറിയ തോതിലെങ്കിലും മഞ്ഞുരുക്കത്തിന് ഇത് കാരണമാകും. അതോടൊപ്പം പരോക്ഷമായെങ്കിലും മ്യാന്മര് പട്ടാള ഭരണകൂടത്തിന് പിന്തുണ നല്കുന്ന രാജ്യങ്ങള് അതില് നിന്ന് പിന്മാറണം. അവര്ക്ക് ആയുധങ്ങളും മറ്റ് സാമ്ബത്തിക സഹായങ്ങളും നല്കുന്നവരെ അതില് നിന്ന് പിന്തിരിപ്പിക്കാന് ആഗോള സമൂഹത്തിന്റെ ശക്തമായ സമ്മര്ദവും ഉണ്ടാകണം. നിലവില് ചൈന മ്യാന്മറിലെ പട്ടാള ഭരണകൂടവുമായി സൗഹൃദം സ്ഥാപിക്കാന് ആഗ്രഹിക്കുകയും അവര്ക്ക് ഇപ്പോഴും ആയുധങ്ങളും മറ്റു സഹായങ്ങളും നല്കിക്കൊണ്ടിരിക്കുകയും ചെയ്യുന്നുണ്ട്. ചൈന ലക്ഷ്യം വെക്കുന്നത് മ്യാന്മറിലെ വലിയ നിക്ഷേപങ്ങളിലും സാമ്ബത്തിക നേട്ടങ്ങളിലുമാണ്. അതുകൊണ്ട് തന്നെ ഐക്യരാഷ്ട്ര സഭയുടെ നേതൃത്വത്തില് മ്യാന്മറിനെതിരെ കാര്യമായ ചലനങ്ങളൊന്നും നടക്കുമെന്ന് പ്രതീക്ഷിക്കേണ്ടതില്ല. വീറ്റോ പവര് ഉപയോഗപ്പെടുത്തി അത്തരം ശ്രമങ്ങളെയെല്ലാം ചൈന നിരുത്സാഹപ്പെടുത്തിയതാണ് ഇതുവരെയുള്ള ചരിത്രം. അമേരിക്കയുള്പ്പെടെയുള്ള രാജ്യങ്ങള് പട്ടാള ഭരണകൂടത്തിനെതിരെ ഉപരോധമേര്പ്പെടുത്തിയിട്ടുണ്ടെങ്കിലും അതൊന്നും അവരെ പിന്തിരിപ്പിക്കാന് പോന്നതല്ലയെന്നതാണ് യാഥാര്ഥ്യം. ഈ യാഥാര്ഥ്യങ്ങളെയെല്ലാം ഉള്ക്കൊണ്ട് വേണം അന്താരാഷ്ട്ര സമൂഹം മ്യാന്മറില് ഇപ്പോള് അനിവാര്യമായിരിക്കുന്ന പരിഹാര വഴികളിലേക്ക് നീങ്ങാന്. എന്തായാലും, ജനാധിപത്യ പാര്ട്ടികള് അവര്ക്ക് കിട്ടുന്ന അമൂല്യമായ അവസരങ്ങളെ വേണ്ടവിധം പ്രയോജനപ്പെടുത്തുന്നതില് പരാജയപ്പെടുമ്ബോഴാണ് മ്യാന്മറിലേത് പോലുള്ള കുത്തഴിഞ്ഞ ഭരണ സംവിധാനങ്ങള് രൂപപ്പെടുന്നത്. ആ നിലക്ക് മ്യാന്മറിലെ പട്ടാള അട്ടിമറിയും ജനാധിപത്യ വിരുദ്ധ നടപടികളും ലോകത്തെ ഏറ്റവും വലിയ ജനാധിപത്യ രാജ്യമായ ഇന്ത്യക്കും ഇവിടുത്തെ ജനാധിപത്യ രാഷ്ട്രീയ പാര്ട്ടികള്ക്കും വലിയ പാഠമാകേണ്ടതാണ്. മുല്ലപ്പെരിയാറില് ബേബി ഡാം ബലപ്പെടുത്താന് മരം മുറിക്കാന് അനുമതി വനം മന്ത്രിയുടെ അറിവോടെയല്ലെന്ന് സൂചന ജി സുധാകരനെതിരെ പാര്ട്ടി അച്ചടക്ക നടപടി പരസ്യ ശാസന ദക്ഷിണാഫ്രിക്കക്കെതിരെ പൊരുതി ഇംഗ്ലണ്ട് തോറ്റു പശുമോഷണം ആരോപിച്ച് ത്രിപുരയില് യുവാവിനെ തല്ലിക്കൊന്നു ഒന്നും പറയാനില്ല, സംസ്ഥാന സെക്രട്ടറിയോട് ചോദിച്ചോളൂ മുഖ്യമന്ത്രിയുമായുള്ള കൂടിക്കാഴ്ചക്ക് ശേഷം സുധാകരന് അഫ്ഗാനേ, കാക്കണേ...